b'\n_START_ARTICLE_\nVestfold Hills\n_START_PARAGRAPH_\nVestfold Hills er et omr\xc3\xa5de p\xc3\xa5 om lag 500 km\xc2\xb2 med lave, isfrie fjellrygger beliggende p\xc3\xa5 Ingrid Christensen Kyst i Princess Elizabeth Land, Antarktis. Fjellryggene varierer i h\xc3\xb8yde mellom 30 og 100 meter, men h\xc3\xb8yeste punkt m\xc3\xa5ler 159 moh. Omr\xc3\xa5det utgj\xc3\xb8res av tre halv\xc3\xb8yer delt av trange fjorder.\n_START_SECTION_\nHistorie\n_START_PARAGRAPH_\nVestfold Hills ble oppdaget p\xc3\xa5 Lars Christensens Thorshavn-ekspedisjon 1934\xe2\x80\x931935 av kaptein Klarius Mikkelsen, og det ble foretatt ilandstigning her 20. februar 1935. Fjellryggene ble kalt opp etter Vestfold, hjemfylket til \xc2\xabThorshavn\xc2\xbb og hovedsetet for den norske hvalfangsten i S\xc3\xb8rishavet._NEWLINE_Omr\xc3\xa5det ble kartlagt ved bruk av flyfotografering p\xc3\xa5 den fjerde Thorshavn-ekspedisjonen i 1936\xe2\x80\x931937. Det var leid inn et fly av typen Stinson Reliant med en aksjonsradius p\xc3\xa5 ca. 1\xc2\xa0200\xc2\xa0km, og flyger var Viggo Wider\xc3\xb8e. Hubert Wilkins foretok ogs\xc3\xa5 landinger her i 1939, og han oppf\xc3\xb8rte en steinvarde p\xc3\xa5 Walkabout Rocks med en boks som inneholder en beskrivelse av hans visitt. Denne varden er st\xc3\xa5r p\xc3\xa5 Antarktistraktatens liste over historiske steder og kulturminner i Antarktis.\n_START_SECTION_\nBiologi\n_START_PARAGRAPH_\nVestfold Hills har en unik biologi med flere innsj\xc3\xb8er, b\xc3\xa5de med ferskvann og med saltvann. Noen av de saltholdige er mer enn 13 ganger s\xc3\xa5 salte som sj\xc3\xb8vann, og har frysepunkt ned mot -18\xc2\xb0C. Om sommeren kan vannet i de saltholdige innsj\xc3\xb8ene n\xc3\xa5 35\xc2\xb0C fordi isen p\xc3\xa5 overflaten stenger solenergien inne. Dette gir opphav til et h\xc3\xb8ytt spesialisert og sjeldent liv, blant annet av alger og bakterier.'